Anmeldelse: Electrolux 800 Bagged

I en tid, hvor teknologi smelter sammen med hverdagens basale behov, er det ikke længere kun smartphones, bærbare og elbiler, der fortjener opmærksomhed. Produkter som støvsugere, der tidligere blot var praktiske redskaber, er nu blevet højintelligente enheder med avancerede sensorer, automatiske funktioner og bæredygtige designvalg.

Igennem de seneste måneder jeg brugt Electrolux 800 Bagged, når der skulle gøres rent i mit lille hjem. Den er et fremragende eksempel på denne udvikling, hvor teknologi skal gøre det lettere, smartere og mere effektivt at klare de daglige pligter. Med en pris, der placerer den i premiumsegmentet, er forventningerne dog høje – måske for høje.

Der er ingen tvivl om, at Electrolux har tænkt over æstetikken. Støvsugeren fås i flere moderne farver og er fremstillet af op til 48 procent genbrugsplast – et positivt skridt mod mere miljøvenligt forbrug. Dog føles nogle dele, som eksempelvis mundstykket og ledningsmekanismen, lidt skrøbelige. Det kan give indtrykket af, at holdbarheden ikke helt matcher prisen.

Med en vægt på under 6 kilo og et ergonomisk håndtag er den nem at manøvrere rundt, selv i store hjem. Den 12 meter lange ledning giver en imponerende aktionsradius på op til 144 m². Men dens opbevaringsmekanisme virker ineffektiv. Ofte skal man manuelt hjælpe ledningen ind, hvilket ikke er acceptabelt for en støvsuger i denne prisklasse.

Auto-mode med udfordringer

Betjeningen er fiks. Electrolux har placeret knapperne på selve håndtaget, så man aldrig behøver at bukke sig ned for at tænde eller slukke for maskinen. Det er også muligt at indstille sugestyrke eller slå den på Auto Mode direkte fra håndtaget.

Netop Auto Mode, som justerer sugekraften efter gulvtypen, er en af de største salgsargumenter for Electrolux 800 Bagged. Dette fungerer overraskende godt på hårde gulve og fliser, hvor den effektivt fanger støv og snavs uden problemer. Samtidig er det energibesparende, da auto-funktionen efter sigende kan reducere strømforbruget med op til 40 procent.

Men selvom ideen grundlæggende er smart, er den desværre ikke altid pålidelig. Jeg oplevede at støvsugeren har en tendens til at tabe sugekraft på tæpper, hvilket betyder, at du alligevel skal skifte til manuel indstilling for at få det optimale resultat.

LED lyser snavset op

LED-lys på mundstykket er en fiks detalje, som oplyser selv de mørkeste hjørner og under møblerne – perfekt til dem, der vil sikre, at alt støv er fanget. Det er smart, men samtidig også frygteligt, fordi griseriet bliver så konkret. Nå ja. Samtidig kræver LED-lyset at der isættes batterier af AAA-typen i mundstykket. En ekstra udgift, omend lille.

Med et lydniveau på 69 dB er Electrolux 800 Bagged relativt stille, især på lavere sugeindstillinger. Det gør den velegnet til brug i hjem med små børn eller lydsensitive personer.

iNPUT mener …

Med en pris på 2.795 kr. er Electrolux 800 Bagged ikke en billig investering. For pengene får du en støvsuger, der er effektiv til hverdagsbrug. Funktioner som Auto Mode og LED-lys er interessante på papiret, men deres praktiske anvendelighed er begrænset. Samtidig føles kvaliteten ikke høj nok til at retfærdiggøre prisen.

Anmeldelse: Electrolux 800 Bagged