TEST: Dreame Z30 AquaCycle

Dreame laver faktisk ikke bare robotstøvsugere som eksempelvis X50 Ultra, som nok ellers er det, de er mest kendte for. De har også markeret sig som en producent af trådløse støvsugere, der kombinerer stærk sugeevne med praktiske løsninger og en pris, der holder sig under de mest kendte premium-modeller. Dreame Z30 AquaCycle forsøger at placere sig som en alt-i-én-løsning til det daglige behov – og den gør det faktisk ganske godt.

God byggekvalitet

Byggekvaliteten påDreame Z30 AquaCycle er helt i orden generelt – og minder på mange måder om det, du finder hos dyrere mærker. (Host, Dyson, host.) Hver enkelt del er bygget i solid plastik, og det virker virkelig til, at Dreame har tænkt over byggekvalitet. Desværre er foden hvor støvsugeren skal stå (der er ingen vægophæng, hvilket er rigtigt ærgerligt) ikke helt så solid, og eftersom den står på gulvet og hele tiden får skubbet støvsugeren ind ovenpå sig, bliver den desværre ret hurtigt både beskidt og, værre, ridset. Jeg er virkelig træt af, at der ikke er et vægophæng med, for jeg har normalt min støvsuger i et skab, og her ville det give betydeligt mere mening end en stand.

Overraskende kraftfuld

Noget af det første, man bemærker ved Dreame Z30 AquaCycle, er, hvor effektivt den suger. Den klarer sig både godt på hårde gulve og i tæpper, hvor den suger støv, hår og krummer op uden besvær. Med en sugeevne på op til 300 AW leverer den en solid ydelse, og efter et par uger i min lejlighed kan jeg godt sige at jeg er tilfreds med, hvordan støvsugeren klarer sig på sugestyrken.

Det betyder, at man ikke skal køre flere gange over det samme sted. Særligt ved lister og hjørner klarer den sig godt – og det er ofte netop der, støvet samler sig.

Lang batterilevetid øger brugsværdien

En vigtig detalje ved trådløse støvsugere er naturligvis batteriet. Det er virkelig øv at skulle tilbage på opladeren med støvsugeren undervejs i processen – men det er endnu ikke sket for mig på mine 70 m2, men det burde det selvfølgelig heller ikke når lejligheden ikke er større. Det gode er, at den faktisk ofte har mere end 50% tilbage når jeg er færdig, hvilket jo så burde betyde at du vil kunne holde et hus eller en lejlighed på over 140 m2 ren uden problemer. På laveste sugestyrke holder den strøm i op til halvanden time, mens man på de højere niveauer kan regne med omkring 20 til 25 minutters driftstid. Men det er stadig nok til at nå over 100 m2. Når man vasker gulvet er batterilevetiden tættere på 40 minutter, men det er også rigeligt til en gulvvask af omkring 100m2.

Let gulvvask

Og nu vi er ved gulvvasken – så er det virkelig en kærkommen tilføjelse til standard udgaven af Dreame Z30 at den har fået vaskefunktion – deraf navnet Dreame Z30 AquaCycle. Ikke nok med det, så er det en funktion det er let at bruge, omend det kan tage lidt tid – tanken skal fyldes med rent vand og tømmes for beskidt og resterende rent vand efter vask, og det hele skal tørre efterfølgende. Ikke desto mindre er det stadig lettere end at vade rundt med en stor spand og “håndmoppe” en hel lejlighed. Samtidig bliver mængden af vand du bruger betydeligt mindre, og gulvet er meget hurtigere tørt. Resultatet er stort set det samme som hvis du gjorde det i hånden, hvilket må siges at være det, der skal til for at funktionen giver mening.

Fleksibelt hoved gør en reel forskel

Det fleksible hoved er en af Dreame Z30 AquaCycles styrker. Det drejer og vipper nemt, så det kommer ind under møbler og ind i hjørner, uden at man skal bøje sig uhensigtsmæssigt eller flytte rundt på ting. For dem med lavt placerede møbler eller mange små hjørner i hjemmet vil det gøre en markant forskel i hverdagen.

Det bliver let at tage en hurtig tur med støvsugeren, uden at det føles som en større opgave. Kombinationen af let vægt og smidig manøvrering giver en følelse af, at man har kontrol – også i områder, der normalt er lidt besværlige.

Let at gribe og bruge spontant

Dreame Z30 AquaCycle gør det nemt at tage fat i støvsugeren og komme i gang. Den er ikke tung, og den står tilgængeligt i sin opladningsstation, hvor den også tømmes automatisk. Derfor bliver det oplagt at tage en hurtig omgang, hvis der er spildt noget eller samlet støv langs panelerne.

Den lave vægt og brugervenlige konstruktion gør, at man faktisk får brugt den oftere – netop fordi den ikke føles som et projekt at finde frem. Det gælder både på hårde overflader som klinker og parket, og den fungerer også godt til mindre tæpper og måtter.

Omfattende tilbehør – en blandet fornøjelse

Dreame Z30 AquaCycle leveres med en imponerende mængde tilbehør. Der er alt fra møbelbørster og fugemundstykker til motordrevne hoveder og bløde ruller. Det betyder, at den kan bruges til mange forskellige typer rengøring – fra gulve til polstring og i bilen, båden eller campingvognen.

Men den store mængde dele har også en bagside. Man skal finde plads til dem et sted, og det kan let komme til at føles som for meget. Støvsugeren markedsføres som en kompakt og handy løsning, men det går lidt imod idéen, når man samtidig skal finde opbevaringsplads til et halvt dusin ekstra hoveder.

For nogle er det et klart plus at kunne skifte mellem mange funktioner. For andre bliver det bare ekstra dele, man aldrig bruger. Det afhænger i høj grad af, hvordan man bruger støvsugeren – og hvor meget plads man har til opbevaring. En handy støvsuger som Dreame Z30 AquaCycle er rigtigt praktisk i en lille lejlighed, og her er det altså, at pladsen kan være et problem. Men det er lidt et luksusproblem, og man kan jo altid lægge tilbehøret i en pose og på loftet – men det tager så lidt fra fleksibiliteten.

Et udseende der ikke gør sig bemærket på den gode måde

Dreame Z30 AquaCycle er ikke nogen fryd for øjet. Den er mat sort og lidt kantet i sit udtryk. Den ligner meget andre støvsugere i samme klasse og har svært ved at skille sig ud æstetisk, hvilket også er fint nok – en støvsuger skal jo ikke være kunst.. Hvis man gerne vil have den stående fremme, så den er let at komme til – eller bare ikke har plads i skabet – ja, så skal man altså leve med det lidt kantede udtryk.

Dreame Z30 Ultra er lidt klodset at have stående.

Der findes modeller med lysere farver og blødere linjer, som blender bedre ind. Det er selvfølgelig ikke afgørende for ydeevnen, men hvis man går op i, hvordan ting ser ud i hjemmet og er tvunget til at have den stående fremme, er det værd at tænke over.

Støjniveauet ligger på et acceptabelt niveau

En positiv overraskelse er støjniveauet. Dreame Z30 AquaCycle larmer ikke voldsomt – heller ikke på den højeste indstilling. Lyden er dyb og afrundet snarere end skinger, hvilket gør den mere behagelig at bruge, også over længere tid.

Man kan nemt føre en samtale i rummet ved siden af, uden at man føler sig generet. Det er ikke helt lydløst, men det er markant mere afdæmpet end mange konkurrenter i samme klasse.

Skærm med basisinformationer – praktisk, men ikke uundværlig

Støvsugeren har en lille skærm, der viser batteristatus, sugestyrke og eventuelle advarsler. Det er praktisk at have ved hånden, men ikke noget, man konstant bruger. I det daglige er det rart at kunne se, om man har strøm nok, eller om noget er tilstoppet, men skærmen er mere en bonus end en nødvendighed. Ikke desto mindre skal den fremhæves fordi den både er bedre og større – og giver mere information – end konkurrenter i prisklassen.

Den lile skærm er praktisk, men ikke uundværlig.

Brugerfladen er enkel og intuitiv, og man skal ikke være teknisk interesseret for at finde ud af, hvordan man betjener den. Det gør, at man hurtigt føler sig hjemme med maskinen.

En vellykket allrounder til daglig brug

Dreame Z30 AquaCycle rammer et godt balanceret punkt mellem funktionalitet, pris og bekvemmelighed. Den er stærk nok til at tage hovedrengøringen, men let og hurtig nok til også at blive brugt spontant i hverdagen. Den fleksible konstruktion, det kraftige sug og den lange batterilevetid gør den til en rigtig god makker i en travl bolig.

3.600 kr. kan føles som en del, men når man sammenligner med konkurrenter i samme klasse og kvalitet, koster de hurtigt et par tusinde mere. Så prisen er også godkendt.

Det store tilbehørssæt er et tveægget sværd, og designet kan dele vandene. Men i sin kerne er Dreame Z30 AquaCycle en støvsuger med gulvvask funktion, der leverer, hvor det gælder – og som gør det nemt at holde hjemmet rent uden de store armbevægelser.

Læs mere om Dreame Z30 AquaCycle hos Dreame her.

TEST: Dreame Z30 AquaCycle