TEST: Roborock Saros 20 Sonic

Mængden af robotstøvsugere på markedet kan virke en smule overvældende – selv for os der arbejder med den slags til hverdag. Alene i år har vi anmeldt en lang række helt nye modeller fra flere forskellige producenter. Fra Roborock – der er en af de største producenter på markedet – har vi nu fået endnu en af deres topmodeller til test. Det er søsteren til Saros 20, der hedder Saros 20 Sonic. Den har nu kørt på mit gulv i en måneds tid – og de 90m2 jeg er den stolte indehaver af har aldrig været holdt bedre. Saros 20 Sonic er virkelig en imponerende robotstøvsuger.

En anden tilgang til gulvvask

Saros 20 Sonic har en anden tilgang til gulvvask end de fleste andre robotter på markedet – inklusiv dens søsterrobot Saros 20. I stedet for de klassiske roterende mopper bruger den en flad moppe, der vibrerer, og det giver et andet – og bedre – resultat på gulvene. Den er ganske enkelt bedre til at få fat i snavs, der sidder lidt fast, og efterlader et mere ensartet resultat. Saros 20 Sonic viser, hvordan teknologi kan forbedre rengøringen i hjemmet.

Designet på Saros 20 Sonic er egentlig ikke noget særligt – man skal kigge under den for at finde den store forskel.

Det er også tydeligt, at den kommer bedre rundt langs kanter og i hjørner. Hvor mange robotter efterlader små områder, der ikke bliver ramt, er dækningen her mere konsekvent. Det er ikke perfekt, men det er tættere på, end jeg normalt oplever og jeg har faktisk ikke haft behov for at gå igennem hjørner med støvsuger og klud efterfølgende.

Saros 20 Sonic kommer faktisk HELT tæt på kanten når den vasker gulvet – imponerende.

Det er ikke sådan at det ikke stadig kan være nødvendigt, men indtil videre har det altså ikke været tilfældet i mit hjem. Hvis gulvvask er en vigtig del af det, man vil have ud af en robot, så er det her noget af det bedste lige nu.

Hvis man vender robotten på hovedet er det tydeligt, at den adskiller sig fra de mange modeller med roterende moppebørster

Støvsugning der faktisk gør en forskel

På støvsugningsdelen leverer Saros 20 Sonic også på et højt niveau. Sugeevnen er stærk, og det gør især en forskel på tæpper. Jeg har et ret hårdt gulvtæppe i gangen, hvor mange robotter har kæmpet tidligere uden at få tæppet ordenligt rent, men her kommer Saros 20 Sonic faktisk igennem på en måde, hvor jeg ikke føler behov for at tage en almindelig støvsuger bagefter.

På hårde gulve er resultatet som forventet, og sammen med en god gulvvask og en sugestyrke der også gør den god på selv besværlige tæpper bliver robotten altså et gedigent værktøj der ikke bare supplerer rengøringen men reelt kan holde rent stort set helt uden menneskelig indblanding.

Kommer godt rundt

Navigationen er generelt stabil. Den undgår de fleste forhindringer uden drama og finder rundt mellem møbler og småting uden de store problemer. Det gør, at man ikke behøver at bruge tid på at “forberede” hjemmet, før den bliver sat i gang.

Når det er sagt, mangler der stadig lidt i den måde, den tænker på. Den kan godt bruge lidt for lang tid på enkelte områder eller tage nogle omveje, der ikke virker helt logiske. Det er ikke noget, der vælter oplevelsen, men man lægger mærke til det, hvis man har prøvet de bedste systemer på markedet. Vores høje dørtrin ud til toilettet skulle den bruge en del forsøg på at komme over i starten – der var søster Saros 20 faktisk klogere, og regnede ret hurtigt ud, hvordan det skulle klares.

Et højt dørtrin klares fint – men det tager lidt tid for Saros 20 Sonic at lære hvordan den bedst kommer over

Mere stille end mange andre

En ting, der fungerer rigtig godt i hverdagen, er støjniveauet. Især når den tørrer moppen, er den relativt stille, og det gør en forskel. Mange robotter larmer en del i den fase, men her kan den stå og passe sig selv uden at være forstyrrende.

Det betyder også, at man i højere grad lader den køre automatisk i stedet for at planlægge det uden om sin hverdag. Det er en af de ting, der måske ikke fylder så meget på papiret, men som betyder en del i praksis.

Softwaren kan meget – måske lidt for meget

Softwaren er i udgangspunktet fin og gør det, den skal, men den forsøger også at kunne lidt for meget. Der er masser af muligheder for at tilpasse rengøringen, zoner, sugekraft, vandmængde og tidsplaner, men det gør samtidig oplevelsen lidt uoverskuelig. Mange af funktionerne er ikke noget, man nødvendigvis får brug for i hverdagen, og det kræver lidt tid at finde rundt i, hvad der faktisk er relevant.

Softwaren ser egentlig meget godt ud, og man kan tilpasse kortet på mange måder – men det er samtidig lidt uoverskueligt.

Samtidig halter oversættelserne flere steder. Nogle formuleringer er direkte dårlige og virker ikke færdige, hvilket trækker ned i en ellers ret gennemarbejdet app. Det ødelægger ikke funktionaliteten, men det giver et lidt rodet indtryk, når sproget ikke følger med resten af produktet.

En af de mest interessante robotter lige nu

Saros 20 Sonic er ikke perfekt, men den gør noget, som mange andre ikke gør: den forbedrer gulvvasken på en måde, man faktisk kan mærke. Samtidig leverer den stærk støvsugning og en generelt stabil oplevelse i et almindeligt hjem.

Prisen på omkring 10.000 kr. er faktisk nogenlunde det, man kan forvente for en robot i den klasse for tiden, og det er rimeligt, taget i betragtning, hvor godt den faktisk gør sit job. Personligt synes jeg, det er en rimelig pris for at slippe helt for at støvsuge og vaske gulv.

Der mangler stadig lidt i intelligensen, før den er helt oppe blandt de bedste, men samlet set er det en af de mest interessante robotter lige nu – især hvis man går op i, at gulvvasken rent faktisk gør en forskel. Du kan læse mere om robotten hos Roborock selv her.

TEST: Roborock Saros 20 Sonic