TEST: Roborock Saros 20

Robotstøvsugere har udviklet sig enormt de seneste år. Hvor de første generationer mest af alt kørte tilfældigt rundt og tog lidt af støvet, er de nyeste modeller blevet til avancerede maskiner med præcis kortlægning, intelligent navigation og sugekraft, der i nogle tilfælde nærmer sig almindelige støvsugere. Samtidig er konkurrencen blevet langt hårdere. Producenter som Roborock, Dreame, Ecovacs og flere andre lancerer løbende nye topmodeller, og hvert år bliver de lidt bedre til både at navigere, gøre rent og klare sig selv – og nyeste skud på stammen fra en af de ledende producenter har jeg fået til test; Roborocks Saros 20.

Jeg har efterhånden testet en hel del robotstøvsugere gennem årene. Mange af dem er gode, nogle er virkelig gode, og enkelte få skiller sig tydeligt ud. Min seneste test af Roborocks mellemklasse støvsuger Crevo Edge var eksempelvis et studie i middelmådighed. Derfor skal der også noget til, før en ny model for alvor imponerer. Roborock Saros 20 er en af de robotter, der faktisk gør det. I denne test vil jeg fokusere på, hvad der gør Saros 20 til en standout model.

Et design der løser et klassisk robotproblem

Saros 20 ligner ved første øjekast en ret klassisk robotstøvsuger, men der er en vigtig forskel: den har ikke det velkendte lidar-tårn på toppen.

På mange robotstøvsugere sidder laserscanneren i et lille rundt tårn oven på robotten. Det giver meget præcis navigation, men det gør også robotten højere. I praksis betyder det, at mange robotter ikke kan komme ind under bestemte møbler.

Roborock har valgt at integrere scanneren i selve robotten, så toppen er flad. Det gør robotten lavere end mange af konkurrenterne, og det viser sig hurtigt at være en større fordel, end man måske lige skulle tro.

Hjemme hos mig står robotten i et hjørne, hvor den skal køre ud under en stol for at komme videre rundt i rummet. Med mange andre robotter har jeg været nødt til at flytte stolen først, fordi tårnet rammer undersiden. Det er en af de små ting, man hurtigt bliver lidt træt af i daglig brug.

Ligesom på de fleste andre roboteter stikker Saros 20 “poten” ud, når den vasker gulv omkring hjørner

Der er intet tårn ovenpå robotten – men den undgår fint forhindringer alligevel

Saros 20 kører derimod bare ud uden problemer. Den glider ind og ud under stolen, som om det er den mest naturlige ting i verden. Det er en ret simpel løsning, men i praksis gør den robotten langt mere selvstændig i hverdagen.

Navigationen føles sikker

Når man fjerner lidar-tårnet, kunne man godt frygte, at navigationen bliver dårligere. Men det er bestemt ikke tilfældet her.

Saros 20 scanner hurtigt hjemmet og opbygger et detaljeret kort i appen. Her kan man se rummene, robotens ruter og styre, hvor den skal gøre rent. Når rengøringen går i gang, bevæger robotten sig systematisk rundt i tydelige baner, så hele gulvet bliver dækket.

Under testen har den ikke haft nogen tendens til at køre ind i møbler, paneler eller vægge. Den stopper op, justerer kursen og fortsætter videre. Det giver et ret roligt bevægelsesmønster, hvor robotten virker meget bevidst om sine omgivelser.

Den er også ret god til at håndtere småting på gulvet. Kabler, sko og andre forhindringer bliver normalt opdaget i tide, så robotten kan køre udenom. Nu er mit hjem ikke hverken stort eller voldsomt problematisk for robotter normalt- så jeg har lagt forhindringer ud for den. Alle disse har den undveget behændigt, og selv tynde ledninger som andre robotter kan have svært ved, navigerer den udenom uden problemer.

Sugekraft der faktisk overrasker

Det vigtigste er selvfølgelig stadig, hvor godt robotten gør rent. Her imponerer Saros 20 virkelig. Roborock oplyser en sugekraft på op til omkring 22.000 Pa, hvilket placerer modellen godt i toppen blandt robotstøvsugere på markedet. Men tal på papir betyder ikke så meget, hvis det ikke kan mærkes i praksis, og min erfaring er, at robotter ofte langt fra lever op til de prangende tal.

Efter to uger med robotten er det ret tydeligt, at den suger bedre end nogen robotstøvsuger, jeg tidligere har haft i hjemmet. En del bedre, faktisk.

Jeg har et ret hårdt gulvtæppe i gangen, som mange robotter kæmper med. Det er den type tæppe, hvor der næsten altid ligger lidt støv eller småting tilbage bagefter. Selv min manuelle støvsuger skal ofte have en del ture frem og tilbage, før det ser bare nogenlunde rent ud.

Her klarer Saros 20 sig overraskende godt. Efter to rengøringer er tæppet stort set helt rent, og det er faktisk ikke noget, jeg tidligere har oplevet med en robotstøvsuger. Robotten skruer selv HELT op for sugekraften, og kører frem og tilbage på det lille tæppe flere gange.

Kombinationen af høj sugekraft og effektiv børste gør en tydelig forskel. Efter to ugers ture på gulvtæppet er det faktisk helt rent – og bliver holdt sådan. Det er imponerende.

Et dørtrin der gav problemer i starten

Roborock fremhæver også, at Saros 20 kan klare højere dørtrin end mange tidligere robotter. I mit hjem er der kun ét sted, hvor det virkelig bliver testet: dørtrinnet ind til badeværelset.

Det er lidt højere end de fleste dørtrin, og i starten havde robotten faktisk problemer her. Et par gange sad den simpelthen fast oven på trinnet og holdt og klynkede, fordi den ikke kunne komme videre.

Det interessante er, at det virker som om robotten lærer undervejs. Efter de første episoder er den ikke længere kørt fast der, og de sidste mange dage er den kommet frem og tilbage uden problemer. Det tyder på, at systemet tilpasser sig hjemmets layout over tid, hvilket er det de allesammen siger, robotterne gør – men som i min erfaring sjældent holder i virkeligheden.

Docken klarer næsten det hele

Saros 20 leveres med en avanceret dockingstation, der gør en stor del af arbejdet automatisk. Når robotten vender tilbage efter en rengøring, kan stationen tømme støvbeholderen, vaske moppepuderne og tørre dem igen.

Det betyder i praksis, at man kan lade robotten passe sig selv i ret lang tid uden at skulle gøre noget. Det er efterhånden blevet standard i den dyre ende af markedet, men det gør stadig en stor forskel i daglig brug.

Appen giver samtidig mange muligheder for at styre rengøringen. Hjemmet kan opdeles i rum, man kan vælge bestemte zoner og planlægge rengøring på bestemte tidspunkter. Sugekraft og vandmængde til gulvvask kan også justeres.

Jeg har testet mange robotstøvsugere gennem årene, og Saros 20 hører uden tvivl til blandt de bedste. Kombinationen af meget høj sugekraft, præcis navigation og det lavere design uden lidar-tårn gør den til en robot, der i praksis løser flere af de små problemer, man ellers ofte møder i hverdagen.

Du kan læse mere om robotten her.

TEST: Roborock Saros 20