TEST: Dreame L50S Pro Ultra

Robotstøvsugere i den dyre ende af markedet er efterhånden nået et punkt, hvor de alle sammen gør et godt stykke arbejde. Robotter som Dreame X50 Ultra og Roborock Saros 20 Sonic klarer jobbet til UG altid. Men hvordan egentlig med dem, der ligger i mellemklassen og dermed holder prisen nede på næsten halvdelen af topmodellerne – hvor godt klarer de tæpper? Kan de komme ind under møblerne? Er appen til at finde rundt i? Og hvor meget vedligeholdelse kræver de egentlig?

Det er også de spørgsmål, Dreame L50S Pro Ultra skal besvare. Med en pris omkring 6.000 kroner placerer den sig et sted, hvor konkurrencen er benhård. Samtidig er den væsentligt billigere end flere af markedets absolutte topmodeller, og derfor bliver det hurtigt interessant at se, hvor meget man egentlig giver afkald på ved at spare et par tusinde kroner.

Designet er nærmest en skabelon

Designet er, som robotstøvsugere er flest, faktisk er det nærmest skabelonen for, hvordan en robostøvsuger ser ud i dag. L50S Pro Ultra er dog en smule højere fordi tårnet ikke kan sænkes – det er forbeholdt topmodellerne, det kommer jeg tilbage til – men ellers er det virkelig en meget standard robot at kigge på. Jeg har testet den sorte udgave, men der findes også en hvid.

Personligt ved jeg ikke, om jeg er fan af metalbåndet på midten, der adskiller låget fra den faste del af basen, men det er småting. Jeg gemmer selv min robot bag en stol normalt, så for mig er det ikke et issue – men der vil selvfølgelig være dem der har den stående fremme, og der synes jeg der findes endnu mere diskrete designs på markedet – men det er på ingen måde en dealbreaker.

Basen er ikke just lille – men der er til gengæld plads til masser af vand

Tårnet kan ikke sænkes, så frihøjden kan være i underkanten til nogen møbler

Rengøringen er overbevisende

Opsætningen er præcis så enkel, som den plejer at være med Dreames robotter. Appen guider hurtigt gennem installationen, robotten kortlægger boligen uden problemer, og kort efter er den klar til at gå i gang. Det er ikke noget, man tænker meget over – og det er egentlig et kvalitetsstempel i sig selv.

Selve støvsugningen leverer et rigtig godt resultat. På hårde gulve samler L50S Pro Ultra uden problemer både støv, krummer og det almindelige skidt, der samler sig i løbet af ugen. Jeg endte hurtigt med bare at lade den køre på høj sugestyrke hver gang. Resultatet bliver ganske enkelt bedre, og batteriet har ingen problemer med at klare mine omkring 90 kvadratmeter på én opladning. Det betyder naturligvis også lidt mere støj, men den ligger meget tæt på konkurrenterne, og den er aldrig generende.

Det eneste sted, hvor jeg stadig synes, at især Roborocks bedste modeller holder et lille forspring, er på mit hårde gulvtæppe. Her får Roborocks Saros modeller stadig lidt mere støv med op. Forskellen er ikke stor, og den er bestemt ikke stor nok til at gøre L50S Pro Ultra til en dårlig robot. Men når man sammenligner de bedste modeller på markedet, er det netop den slags detaljer, der skiller dem ad, og der hvor topmodellerne slår mellemklassen.

Navigationen fungerer samtidig rigtig godt. Robotten bevæger sig effektivt rundt i boligen, kommer fornuftigt omkring møblerne og spilder ikke tiden med unødvendige omveje. Det er den slags, man hurtigt tager for givet, men som faktisk betyder meget i daglig brug.

Gulvvasken er på et højt niveau

Gulvvasken er mindst lige så vigtig som støvsugningen, og her leverer L50S Pro Ultra et resultat, der er svært at sætte en finger på. Gulvene ser ganske enkelt rene ud bagefter. Der er ingen striber, ingen skjolder og ingen tydelige spor af, at arbejdet er udført af en robot og ikke mig på knæ med klud.

Det er efterhånden blevet standard, at robotter i denne prisklasse både vasker og tørrer mopperne automatisk, og det gør L50S Pro Ultra også. Det betyder, at man sjældent behøver tænke over vedligeholdelsen mellem rengøringerne. Mopperne er klar næste gang, robotten skal ud, og hele oplevelsen bliver langt mere automatiseret, end den var for bare få år siden.

Den kommer også fint ind langs paneler og omkring skabe, og samlet set er gulvvasken på et niveau, hvor jeg aldrig føler behov for selv at tage moppen frem bagefter – de sidste små hjørner kan klares med en karklud en sjælden gang. For de fleste vil det være mere end rigeligt til den almindelige ugentlige rengøring.

Den store dockingstation gør hverdagen lettere

Dockingstationen fylder som sagt godt op i landskabet. Den er stor, og den kommer til at optage en del plads, uanset hvor man vælger at stille den. Til gengæld er det efterhånden normen blandt de mest avancerede robotstøvsugere, så det er svært at kritisere Dreame alene for det.

Fordelen er, at de store tanke betyder, at man ikke hele tiden skal fylde rent vand på eller tømme beskidt vand. På mine omkring 90 kvadratmeter kan robotten klare mindst tre komplette rengøringer, før det bliver nødvendigt. For mit vedkommende svarer det til omkring en måneds gulvvask, før jeg skal gøre noget som helst.

Stationen klarer samtidig de opgaver, man helst vil slippe for. Den tømmer støvbeholderen, vasker mopperne og fylder rent vand på robotten igen. Det betyder, at den daglige vedligeholdelse er begrænset til et absolut minimum, og det er præcis sådan en premiumrobot bør fungere.

Appen kunne godt trænge til en oprydning

Det største irritationsmoment er stadig Dreame Home-appen. Der er ingen tvivl om, at den kan utrolig meget, men netop derfor bliver den også unødigt kompleks. Menuerne er fyldt med indstillinger, og flere steder dukker de velkendte maskinoversatte formuleringer stadig op. “Afbrydelse afsluttet” er lidt underlig dobbeltkonfekt. “Hæld spildevandet ud” ville man nok kalde “hæld det beskidte vand ud” og så videre og så videre. Det virker lidt underligt på et produkt i denne prisklasse (Endnu mere på topmodellerne) og giver et mindre gennemarbejdet indtryk, end resten af oplevelsen egentlig fortjener.

Jeg savner en funktion, hvor de avancerede muligheder kan gemmes væk, så man kun ser de funktioner, man rent faktisk bruger hver dag. Ecovacs’ Deebot X12 har allerede vist, hvor godt sådan en løsning fungerer, og Dreame kunne med fordel lade sig inspirere.

Til gengæld fungerer integrationen med både Apple Home og Google Home uden problemer. Når først robotten er koblet på, bliver den faktisk lettere at bruge end gennem Dreames egen app. Stemmestyringen er ganske vist begrænset til de mest almindelige kommandoer, men det er også dem, de fleste bruger. At kunne starte rengøringen eller sende robotten tilbage til stationen er som regel rigeligt.

Der er én ting, jeg savner

Den største praktiske ulempe ved L50S Pro Ultra handler faktisk ikke om rengøringen. Robotten har et fast LiDAR-tårn på toppen, som ikke kan sænkes. Det betyder, at den er en smule højere end nogle af de dyrere konkurrenter. Hjemme hos mig står der normalt en stol foran basen for at gemme den – hvilket betyder, at robotten skal køre ud, under stolens relativt lave frihøjde. De modeller, der kan sænke tårnet, glider uden problemer ind under stolen. Det kan L50S Pro Ultra ikke, og derfor skal jeg huske at flytte den hver gang.

Har man lave sofaer, skabe eller andre møbler med begrænset frihøjde, kan det være værd at overveje. For nogle hjem vil det ikke have nogen betydning, mens det i andre kan betyde, at robotten ganske enkelt ikke kommer ind de steder, hvor man gerne vil have gjort rent.

Meget robot for pengene

Dreame L50S Pro Ultra rammer et prisniveau, hvor den bliver særdeles interessant. Den leverer en støvsugning og gulvvask, som ligger meget tæt på de bedste modeller på markedet, batteritiden er rigelig, dockingstationen gør vedligeholdelsen minimal, og integrationen med Apple Home og Google Home fungerer præcis, som den skal.

Der er stadig plads til forbedringer. Appen trænger til en ordentlig oprydning, og jeg ville gerne have haft et sænkbart LiDAR-tårn, så robotten kunne komme ind under endnu flere møbler. På de mest krævende tæpper holder Roborocks topmodel også fortsat et lille forspring.

Men når man ser på den samlede pakke, er det svært at finde ret meget at klage over. Til omkring 6.000 kroner får man en robotstøvsuger, der leverer et rengøringsniveau, som de fleste vil have svært ved at skelne fra modeller, der koster væsentligt mere. Det gør Dreame L50S Pro Ultra til en af de mest interessante robotstøvsugere i sin prisklasse.

Du kan læse mere om Dreame L50S Pro Ultra her.

TEST: Dreame L50S Pro Ultra